Després d'anys de reivindicació social, Carcaixent traslladarà el Jutjat de pau a un local a peu de carrer per a atendre la ciutadania
09 de Febrero de 2025

Carcaixent

El Jutjat de pau es troba actualment en el primer pis d'un edifici antic situat en la Plaça Major de Carcaixent, inaugurat l'any 1982, instal·lacions que manquen d'ascensor i a les quals s'accedix mitjançant una escala antiga, en un estat de conservació que no és l'adequat per a prestar el servici. Partides de naixement, de defunció, matrimonis, etcètera, tots ells tràmits comuns de primer orde, han obligat durant dècades a milers de persones majors, persones amb mobilitat reduïda o amb problemes cardíacs o respiratoris, a pujar unes escales o als funcionaris a baixar a fer les gestions al carrer.

Ara, resolem un problema de dècades i sembla que la solució estiga a punt de veure la llum. El personal tècnic del Servici de Prevenció de Riscos Laborals de la Generalitat va visitar el mes d'abril passat el Jutjat de pau de Carcaixent per a revisar i avaluar les condicions de l'òrgan judicial. Arran d'això, els sindicats van presentar un escrit a l'Ajuntament de Carcaixent per a posar de manifest la falta de manteniment de l'edifici. Es va posar de manifest que l'última de les revisions que es va fer va ser el setembre de 2015 i que cap de les accions reclamades s'havien dut a terme.

Ara, amb l'imminent trasllat dels Servicis Socials de l'Ajuntament al nou edifici rehabilitat del carrer Santa Anna, es podrà reubicar el jutjat de pau en les dependències municipals que actualment ocupen estos Servicis Socials, és a dir, que el Jutjat de pau es traslladarà a la Plaça Miguel Hernández, oferint una atenció a peu de carrer i en unes instal·lacions pràcticament noves.

D'altra banda, des d'alcaldia, ja s'estan fent les gestions pertinents amb la Conselleria per a organitzar el trasllat a la fi de l'any 2025, una vegada finalitzades les obres de l'edifici del carrer Santa Anna. A més, segons ha manifestat l'alcaldessa, Carolina Almiñana, s'han fet també les gestions pertinents per a donar solució a una altra reivindicació del Jutjat de pau, com és “el reforç d'una quarta persona, ja que la plantilla actual compta amb només tres persones, número insuficient per a atendre la càrrega de treball actual del jutjat de Carcaixent”.

Les obres de l'edifici de Santa Anna que possibiliten la reagrupació dels servicis que es presten des de tots els departaments de Servicis Socials en un sol edifici i, per tant, facilitaran este canvi d'ubicació del jutjat de pau, estan subvencionades per la Conselleria de Servicis Socials amb 720.000 euros i pel Pla d'Inversions de la Diputació de València amb 391.000 euros.